SKRIFTLIG FORESPØRGSEL E-2794/01

af Laura González Álvarez (GUE/NGL) til Kommissionen

(9. oktober 2001)

Om: Miljøødelæggelser i vådområdet Zuloko-Ibarreta (Baracaldo, Spanien)

I løbet af de seneste dage har dusinvis af lastbiler aflæsset jord, byggeaffald og andet affald i rørmoserne og vandhullerne i vådområdet Zuloko-Ibarreta i Baracaldo kommune. Der er tale om et uopretteligt indgreb i miljøværdierne i et vådområde, som er dækket med sumpvegetation, og hvor flere fugle, der er specielle for denne form for levested, og som er optaget i Baskerlandets liste over truede arter, bygger rede. Mange fugle fouragerer i vådområdet, især insektædende arter, som lever af de mange bladlus under trækket og overvintringen. Derfor må områdets betydning som hvile- og fourageringssted understreges, lige som det er vigtigt som yngleplads for trækfugle.

Der påhviler EU en række forpligtelser i medfør af følgende direktiver:

- 79/409/EØF(1) om beskyttelse af vilde fugle

- 92/43/EØF(2) om bevaring af naturtyper samt vilde dyr og planter, hvormed der oprettes et fælleseuropæisk net af levesteder, Natura 2000

- 85/337/EØF(3) om vurdering af visse offentlige og private projekters indvirkning på miljøet.

Hvad kan Kommissionen foretage sig for at sikre, at de ansvarlige myndigheder i det foreliggende tilfælde overholder disse direktiver?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(28. november 2001)

Det ærede medlem omtaler tre miljødirektiver, der efter hendes opfattelse kan finde anvendelse i forbindelse med et byudviklingsprojekt i vådområdet Ibarreta-Zuloko (Barakaldo, Bizkaia,) i Spanien, og spørger Kommissionen om, hvilke skridt denne agter at tage for at sikre, at fællesskabslovgivningen overholdes i dette tilfælde.

De direktiver, det ærede medlem henviser til, er Rådets direktiv 79/409/EØF af 2. april 1979 om beskyttelse af vilde fugle, Rådets direktiv 92/43/EØF af 21. maj 1992 om bevaring af naturtyper samt vilde dyr og planter og Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet.

For så vidt angår direktiv 79/409/EØF og 92/43/EØF, nærer Kommissionen den opfattelse, at disse ikke finder anvendelse i det nævnte tilfælde, da der ikke er udpeget nogen særligt beskyttede områder, lokaliteter af fællesskabsbetydning eller højt prioriterede naturtyper i det område, hvor projektet skal gennemføres. Ingen områder, lokaliteter eller naturtyper af denne art kan derfor formodes at ville blive berørt af projektet. Endvidere har Kommissionen som led i behandlingen af en klage vedrørende de samme forhold kunnet fastslå, at området indtil 1987 benyttedes som dumpningsområde for lindan (sprøjtegift). Efter genopretning af området er HCH-koncentrationen i jorden fortsat langt højere end den vejledende værdi, der er fastsat for bevaring af økosystemer. Herudover findes der i dag i området tre åbne lossepladser. På denne baggrund har Kommissionen konkluderet, at lokaliteten i høj grad er forringet.

Dog, som klageren selv fremfører, er fødselshjælpertudsen (Alytes obstetricans) den eneste art, der er anført i bilag IV til habitatdirektivet, og som kan formodes at forekomme i dette område. Kommissionen er imidlertid af den opfattelse, at denne oplysning må verificeres i betragtning af områdets miljømæssigt ringe kvalitet.

For så vidt angår Rådets direktiv 85/337/EØF, som ændret ved Rådets direktiv 97/11/EF af 3. marts 1997(1), skal det bemærkes, at det projekt, der omtales i den skriftlige forespørgsel, eventuelt kan falde ind under direktivet, idet det kan henføres under bilag II, punkt 10, litra b): anlægsarbejder i byzoner, herunder opførelse af butikscentre og parkeringspladser.

For så vidt angår projekter inden for kategorierne i bilag II, skal disse i henhold til artikel 5-10 gøres til genstand for en vurdering, når medlemsstaterne skønner, at deres særlige karakteristika gør dette påkrævet. Blandt de elementer, medlemsstaterne tager i betragtning, når de skal afgøre, hvorvidt et projekt opført i bilag II, skal gøres til genstand for en miljøindvirkningsvurdering (VVM), nævner direktivets artikel 2 sådanne kriterier som projekternes art, dimensioner og placering.

Det skal i den forbindelse bemærkes, at Rådets direktiv 85/337/EØF, som ændret ved Rådets direktiv 97/11/EF, kun gælder for projekter, hvortil ansøgningen om tilladelse er blevet indgivet til den kompetente myndighed inden den 14. marts 1999. I modsat fald gælder bestemmelserne i Rådets direktiv 85/337/EØF som affattet inden det blev ændret af Rådets direktiv 97/11/EF.

Kommissionen vil ufortøvet træffe de nødvendige forholdsregler for at sikre, at fællesskabslovgivningen overholdes i det foreliggende tilfælde.

(1) EFT L 73 af 14.3.1997.